b'\n_START_ARTICLE_\nPlatekompaniet\n_START_PARAGRAPH_\nPlatekompaniet AS er en norsk butikkjede som selger musikk, film og spill.\n_START_SECTION_\nHistorikk\n_START_PARAGRAPH_\nKjeden ble etablert i 1992, da Richard Ona, Egil Dahl og Rolf Kristian Presthus tok over den gamle CD- og fotobutikken p\xc3\xa5 Gr\xc3\xb8nland T-banestasjon._NEWLINE_Nye butikker ble etablert i Bogstadveien (1995) og Stortingsgaten (1997), f\xc3\xb8r Platekompaniet \xc3\xa5pnet butikker i Trondheim og Troms\xc3\xb8 (1998). I 1999 \xc3\xa5pnet Platekompaniet sin fjerde butikk p\xc3\xa5 Byporten i Oslo, butikker p\xc3\xa5 Torgallmenningen i Bergen og i Stavanger i 2000. Kristiansand, Str\xc3\xb8mmen, Sandvika og Oslo City fikk Platekompaniet-butikker i 2002. Oslo City var den f\xc3\xb8rste butikken som begynte \xc3\xa5 selge DVD, og ble raskt etablert som den st\xc3\xb8rste butikken i kjeden._NEWLINE_Butikken p\xc3\xa5 Ski \xc3\xa5pnet i 2003, Porsgrunn og Haugesund fulgte i 2004, f\xc3\xb8r Vestkanten kj\xc3\xb8pesenter i Bergen og Bergen Storsenter fikk hver sine butikker i 2006. I 2006 kom ny butikk i T\xc3\xb8nsberg og slutten for Platekompaniet p\xc3\xa5 Gr\xc3\xb8nland. P\xc3\xa5 dette tidspunktet hadde ogs\xc3\xa5 spill blitt en del av utvalget etter at Oslo City startet med dette \xc3\xa5ret f\xc3\xb8r. I 2007 \xc3\xa5pnet Platekompaniet butikker i Sandnes, Fredrikstad og Arendal, f\xc3\xb8r Drammen og Jessheim fulgte i 2008 og City Syd i Trondheim og CC Vest i Oslo ble etablert i 2009. I 2010 \xc3\xa5pnet Platekompaniet sin sjette butikk i Oslo p\xc3\xa5 Storo Storsenter._NEWLINE_I 2011 ble butikken i Fredrikstad nedlagt. Per 2015 er butikker i Troms\xc3\xb8, Haugesund, Bergen (Vestkanten Storsenter og Bergen Storsenter), Arendal, Drammen og Lilleaker i Oslo ogs\xc3\xa5 nedlagt. I juli 2019 ble det kjent at kjeden skal legge ned alle unntatt tre butikker._NEWLINE_Platekompaniet startet med netthandel h\xc3\xb8sten 2001 og i 2009 en egen avdeling for salg av digital musikk i MP3-format. I 2010 ble streamingtjenesten Wimp, hvor det ogs\xc3\xa5 er mulig \xc3\xa5 kj\xc3\xb8pe og laste ned MP3-filer, lansert i samarbeid med Aspiro og Telenor. Streamingtjenesten ble senere i 2015 kj\xc3\xb8pt opp av Tidal. I mars samme \xc3\xa5r fikk usignerte band og artister muligheten til \xc3\xa5 selge musikken sin gjennom JUBA, en seksjon av Platekompaniets nettbutikk opprettet spesifikt for musikere uten platekontrakt.\n_START_SECTION_\nPriser og nominasjoner\n_START_PARAGRAPH_\nPlatekompaniet har v\xc3\xa6rt nominert til Norsk videogramforenings pris \xc2\xab\xc3\x85rets kj\xc3\xb8pefilmforhandler\xc2\xbb hvert \xc3\xa5r siden den ble opprettet. Butikken p\xc3\xa5 Oslo City har vunnet den tre ganger, Sandvika-avdelingen \xc3\xa9n. I 2002 ble Platekompaniet tildelt Norsk designr\xc3\xa5ds utmerkelse for god design, og \xc3\xa5ret etter mottok grunnleggerne Egil Dahl og Rolf Kristian Presthus prisen \xc2\xabEntrepreneurs of the Year, region east\xc2\xbb fra den norske avdelingen av det internasjonale revisjonsselskapet Ernst & Young. Under spillbransjens Gullstikka-utdelinger for 2007 og 2008 vant Platekompaniets avdeling p\xc3\xa5 Oslo City i kategorien \xc2\xab\xc3\x85rets butikk\xc2\xbb, etter \xc3\xa5 ha v\xc3\xa6rt nominert i samme klasse ogs\xc3\xa5 de to foreg\xc3\xa5ende \xc3\xa5rene.'